## Odluka o Hrvatskom sustavu velikih plaćanja i o namiri na računima banaka u Hrvatskoj narodnoj banci

### NN 34/2005 (16.3.2005.), Odluka o Hrvatskom sustavu velikih plaćanja i o namiri na računima banaka u Hrvatskoj narodnoj banci

**HRVATSKA NARODNA BANKA**

**700**

Na temelju članka 38. stavka 3.
pod m) Zakona o Hrvatskoj narodnoj banci (»Narodne novine«, broj 36/2001.) i
članka 44. stavka 1. točke 7. i 8. Zakona o platnom prometu u zemlji (»Narodne
novine«, broj 117/2001.) Savjet Hrvatske narodne banke na sjednici održanoj 9.
ožujka 2005. donio je

**ODLUKU**

**O HRVATSKOM SUSTAVU VELIKIH**

**PLAĆANJA I O NAMIRI NA RAČUNIMA**

**BANAKA U HRVATSKOJ NARODNOJ BANCI**

Članak 1.

Ovom odlukom uređuje se Hrvatski sustav
velikih plaćanja (u nastavku teksta: HSVP), pravila obračuna i namira na
računima banaka u Hrvatskoj narodnoj banci.

Članak 2.

(1) HSVP je sustav za obračun
međubankovnih platnih trans­akcija u realnom vremenu na bruto načelu.

(2) Sudionici su HSVP-a Hrvatska
narodna banka i banke (u nastavku teksta: sudionici).

(3) Obračun platnih transakcija u
HSVP-u obavlja se preko računa sudionika.

(4) Poseban sudionik HSVP-a je
Središnja depozitarna agencija, koja u obračunu preko HSVP-a sudjeluje na način
kako je to propisano člankom 11. ove odluke.

(5) Obračun platnih transakcija
preko HSVP-a obavlja se tijekom obračunskog dana u skladu s Odlukom o
terminskom planu obračuna preko međubankovnih platnih sustava.

(6) Hrvatska narodna banka je
vlasnik i operativni upravitelj HSVP-a.

Članak 3.

(1) Preko HSVP-a Hrvatska narodna
banka vodi račune banaka.

(2) Račun banke i Hrvatske
narodne banke u HSVP-u naziva se račun za namiru.

(3) Sudionik ima otvoren jedan
račun za namiru u HSVP-u.

(4) Račun za namiru sudionika u
HSVP-u istodobno je i njegov račun za redovno poslovanje.

Članak 4.

(1) Osim računa za namiru iz
članka 3. ove odluke Hrvatska narodna banka ima u HSVP-u otvorene i račune za
potrebe funkcioniranja sustava platnog prometa u zemlji, i to:

– obračunski račun za konačnu
namiru plaćanja izvršenih preko Nacionalnoga klirinškog sustava (u nastavku
teksta: obračunski račun za NKS) i

– prolazni račun za plaćanja na
osnovi namire trgovanja vrijednosnim papirima (u nastavku teksta: prolazni
račun za namiru trgovanja vrijednosnim papirima).

(2) Preko obračunskog računa za
NKS izvršavaju se platne transakcije kojima Hrvatska narodna banka provodi
namiru konačnih neto pozicija na obračunskim računima banaka i Hrvatske narodne
banke u NKS-u.

(3) Preko prolaznog računa za
namiru trgovanja vrijednosnim papirima izvršavaju se platne transakcije kojima
se provode plaćanja na osnovi trgovanja vrijednosnim papirima.

(4) Plaćanja na osnovi trgovanja
vrijednosnim papirima iz stavka 3. ovoga članka samo su ona plaćanja koja se
provode na temelju naloga za plaćanje, ispostavljenog u skladu s propisima
kojima se uređuje trgovanje vrijednosnim papirima, u korist ili na teret
prolaznog računa za namiru trgovanja vrijednosnim papirima otvorenog u
Hrvatskoj narodnoj banci.

(5) Platne transakcije kojima se
provode plaćanja na osnovi trgovanja vrijednosnim papirima sudionici izvršavaju
isključivo preko HSVP-a.

Članak 5.

 (1) Banka može zadavati platne transakcije
samo na teret svog računa za namiru.

(2) Hrvatska narodna banka može
zadavati platne transakcije na teret računa za namiru svih sudionika putem
direktnih transfera. Hrvatska narodna banka zadaje direktni transfer na temelju
naloga sudionika ili na temelju propisa.

Članak 6.

 (1) Banka može zadavati platne transakcije na
teret svog računa za namiru s oznakom prioriteta (redoslijeda) izvršenja u
rasponu od 1 do 98, gdje je 1 najviši, a 98 najniži prioritet izvršenja. Platne
transakcije čiji je redoslijed izvršenja zakonski propisan, zadaju se s oznakom
prioriteta izvršenja od 1 do 10. Oznaku prioriteta od 11 do 98 sudionik koristi
prema svojim potrebama.

 (2) Hrvatska narodna banka može zadavati
direktni transfer na teret računa za namiru sudionika s oznakom prioriteta
izvršenja 0, što je najviši prioritet izvršenja. Hrvatska narodna banka zadaje
direktni transfer s oznakom prioriteta 0 na temelju propisa.

Članak 7.

(1) Platne se transakcije
izvršavaju do visine pokrića na računu za namiru.

(2) Pokriće na računu za namiru
čine raspoloživa novčana sredstva na računu za namiru sudionika uvećana za
limit. Limit na računu za namiru sudionika zadaje Hrvatska narodna banka i on
predstavlja visinu dopuštenoga negativnog stanja na računu za namiru sudionika.
Način određivanja limita propisuje Hrvatska narodna banka.

Članak 8.

(1) Platna je transakcija
namirena nakon što je izvršeno terećenje računa za namiru sudionika zadavatelja platne transakcije i nakon što je izvršeno
odobrenje računa za namiru sudionika primatelja platne transakcije.

 (2) Platne se transakcije namiruju pojedinačno
u iznosu na koji su zadane (na bruto načelu), u realnom vremenu.

(3) Platne se transakcije
namiruju na obračunski dan koji odgovara upisanom datumu valute.

(4) Sudionik može zadavati platne
transakcije s upisanim budućim datumom valute. Platne transakcije s budućim
datumom valute bit će namirene na obračunski dan koji odgovara upisanom datumu
valute.

(5) Sudionik zadavatelj
platne transakcije dobiva potvrdu o izvršenom namirenju platne transakcije na
njegovu računu za namiru.

(6) Platne transakcije za čije
izvršenje nema pokrića na računu za namiru sudionika evidentiraju se tijekom
obračunskog dana u redu čekanja do osiguranja pokrića, a najdulje do kraja
obračunskog dana. Na kraju obračunskog dana platne transakcije iz reda čekanja
odbijaju se i sudionik dobiva obavijest o odbijenim platnim transakcijama.

(7) Sudionik dobiva na kraju
obračunskog dana izvješće o izvršenim promjenama i stanju na računu za namiru
za taj dan.

Članak 9.

Hrvatska narodna banka može, na
temelju propisa, onemogućiti banci raspolaganje novčanim sredstvima na njezinu
računu za namiru.

Članak 10.

(1) Namiru konačnih neto pozicija
na obračunskim računima banaka i Hrvatske narodne banke u NKS-u na kraju
obračunskog dana (u nastavku teksta: neto pozicija iz NKS-a) obavlja Hrvatska
narodna banka direktnim transferima na računima za namiru sudionika.

(2) Ako je neto pozicija iz NKS-a
pozitivna, Hrvatska narodna banka odobrava račun za namiru sudionika, a tereti
obračunski račun za NKS. Ako je neto pozicija iz NKS-a negativna, Hrvatska narodna
banka tereti račun za namiru sudionika, a odobrava obračunski račun za NKS.

Članak 11.

(1) Platne transakcije u korist
prolaznog računa za namiru trgovanja vrijednosnim papirima zadaju sudionici na
temelju naloga za plaćanje koji je, u skladu s propisima kojima se uređuje
trgovanje vrijednosnim papirima, ispostavljen u korist prolaznog računa za
namiru trgovanja vrijednosnim papirima otvorenog u Hrvatskoj narodnoj banci.

(2) Broj prolaznog računa za
namiru trgovanja vrijednosnim papirima otvorenog u Hrvatskoj narodnoj banci
jest 1001005-1310020013.

(3) Platne transakcije na teret
prolaznog računa za namiru trgovanja vrijednosnim papirima zadaje Središnja
depozitarna agencija kao ovlaštena osoba, na temelju zakonskih ovlasti, u
skladu s propisima kojima se uređuje trgovanje vrijednosnim papirima.

(4) Zadavanje, izvršenje i namira
platnih transakcija na prolaznom računu za namiru trgovanja vrijednosnim
papirima obavljaju se na način kako je to odredbama ove odluke propisano za
račune za namiru.

(5) Središnja depozitarna
agencija obavlja sve poslove vezane uz obračun platnih transakcija preko
prolaznog računa za namiru trgovanja vrijednosnim papirima na način i uz uvjete
kako je to odredbama ove odluke propisano za sudionike.

Članak 12.

Stanje na obračunskom računu za
NKS i na prolaznom računu za namiru trgovanja vrijednosnim papirima na kraju
obračunskog dana jest nula.

Članak 13.

(1) Zadavanje platnih transakcija
i ostali operativni poslovi vezani uz sudjelovanje u obračunu preko HSVP-a
obavljaju se pomoću odgovarajućih vrsta poruka. Poruke kojima sudionici zadaju
platne transakcije nazivaju se platne poruke.

(2) Uvjet za namirenje platne
transakcije na računu za namiru sudionika jest tehnička valjanost platne poruke
kojom je platna transakcija zadana.

 (3) Sve poruke iz stavka 1. ovoga članka
razmjenjuju se

SWIFT telekomunikacijskom mrežom.
Razmjena, vrste, način kreiranja i korištenja poruka moraju odgovarati
propisanim SWIFT standardima.

Članak 14.

(1) Nakon što dobije odobrenje za
rad, banka se mora u roku od 90 dana tehnički osposobiti za razmjenu poruka
SWIFT telekomunikacijskom mrežom te podnijeti zahtjev Hrvatskoj narodnoj banci
za samostalno sudjelovanje u obračunu preko HSVP-a.

(2) Hrvatska narodna banka
dostavlja banci proceduru za samostalno uključenje u HSVP na njezin zahtjev.

(3) Hrvatska narodna banka
obavlja operativne poslove vezane uz sudjelovanje u obračunu preko HSVP-a za
banke iz stavka 1. ovoga članka koje još nisu tehnički osposobljene za razmjenu
poruka SWIFT telekomunikacijskom mrežom.

Članak 15.

(1) Sastavni su dio ove odluke
Cjenik usluga Hrvatskog sustava velikih plaćanja i Uputa za operativne postupke
Hrvatskog sustava velikih plaćanja, kojom se uređuju:

– vrste platnih poruka

– tehnička valjanost platnih
poruka

– način upisivanja pojedinih
elemenata s naloga za plaćanje u platne poruke

– ostale vrste poruka

– način zadavanja platnih poruka
između Hrvatske narodne banke i ostalih banaka

– način zadavanja direktnih
transfera

– sudjelovanje u obračunu preko
HSVP-a banaka koje nisu osposobljene za razmjenu poruka SWIFT
telekomunikacijskom mrežom

– drugi operativni postupci
HSVP-a.

(2) Ovlašćuje se guverner
Hrvatske narodne banke za donošenje izmjena i dopuna cjenika i upute iz stavka
1. ovoga članka.

Članak 16.

Odredbe ove odluke koje se odnose
na izvršenje plaćanja preko prolaznog računa za namiru trgovanja vrijednosnim
papirima primjenjuju se od 1. srpnja 2005.

Članak 17.

(1) Ova odluka stupa na snagu
osmoga dana od dana objave u »Narodnim novinama«.

(2) Danom stupanja na snagu ove
odluke prestaje važiti Odluka o Hrvatskom sustavu velikih plaćanja i o namiri
na računima banaka u Hrvatskoj narodnoj banci (»Narodne novine«, br. 14/2002. i 27/2003.) i Odluka o naknadama za usluge
Hrvatskog sustava velikih plaćanja u Hrvatskoj narodnoj banci (»Narodne
novine«, broj 49/2004.).

O.br. 663/2005.

Zagreb, 9. ožujka 2005.

Predsjednik Savjeta

Hrvatske narodne
banke

guverner

Hrvatske narodne
banke

**dr****. sc. Željko Rohatinski**,
v. r.

UPUTA

za operativne postupke Hrvatskog sustava velikih
plaćanja

Ovom uputom uređuju se operativni
postupci Hrvatskog sustava velikih plaćanja (u nastavku teksta: HSVP), i to:

– vrste platnih poruka

– tehnička valjanost platnih
poruka

– način upisivanja pojedinih
elemenata s naloga za plaćanje u platne poruke

– ostale poruke

– način zadavanja platnih poruka
između Hrvatske narodne banke i ostalih banaka u HSVP-u

– način zadavanja direktnih
transfera

– sudjelovanje u obračunu preko
HSVP-a banaka koje nisu osposobljene za razmjenu poruka SWIFT
telekomunikacijskom mrežom.

1. PLATNE PORUKE

Platne poruke su odgovarajuće
vrste SWIFT poruka kojima sudionik zadaje plaćanja na teret svog računa za
namiru u HSVP-u.

*1.1.  Vrste platnih poruka*

Platne su poruke u HSVP-u
sljedeće vrste SWIFT poruka:

– MT103

– MT102

– MT202

– MT205.

Opis i način upotrebe platnih
poruka odgovaraju propisanim SWIFT standardima.

*1.2. Tehnička valjanost platne poruke*

Uvjet je za namirenje platne
poruke na računu za namiru sudionika njezina tehnička valjanost. Tehnički valjana
platna poruka mora:

– u zaglavlju, u polju 103 (FIN Copy Service Code),
kao oznaku servisnoga identifikacijskoga koda, imati upisanu oznaku »HRK«

– u tekstualnom dijelu, u polju
32A, kao oznaku valute, imati upisanu oznaku »HRK«

– u tekstualnom dijelu, u polju
32A, kao oznaku datuma valute, imati upisan datum koji odgovara datumu tekućega
obračunskog dana

– zadovoljavati sve ostale
propisane SWIFT standarde.

Platna poruka koja ne zadovoljava
navedene uvjete, neće biti namirena.

*1.3. Platne poruke s budućim datumom valute*

Sudionik može zadavati platne
poruke sedam dana unaprijed u odnosu na datum valute upisan u polje 32A
tekstualnog dijela poruke. Platne poruke s budućim datumom valute bit će
namirene na računu za namiru sudionika na obračunski dan koji odgovara upisanom
datumu valute.

*1.4. Prioritet izvršenja platne poruke*

Oznaka prioriteta izvršenja
platne transakcije upisuje se, u zaglavlju platne poruke, u polje 113.

2. NAČIN UPISIVANJA
POJEDINIH ELEMENATA S NALOGA ZA PLAĆANJE U PLATNE PORUKE

Platne poruke moraju biti
popunjene na način koji odgovara svim propisanim SWIFT standardima.

*2.1. Broj računa platitelja*

Broj računa platitelja,
u banci platitelju, upisuje se u platnu poruku MT103
i MT102, u tekstualnom dijelu, u prvi red polja 50K.

Broj računa upisuje se u
sljedećem formatu, bez razmaka: kosa crta (»/«), vodeći broj banke, crtica
(»–«) i partija računa u banci.

*2.2.  Naziv računa platitelja*

Naziv računa platitelja
(naziv platitelja), u banci platitelju,
upisuje se u platnu poruku MT103 i MT102, u tekstualnom dijelu, u drugi red i u
ostale redove polja 50K.

*2.3. Broj računa primatelja*

Broj računa primatelja, u banci
primatelju, upisuje se u platnu poruku MT103 i MT102, u tekstualnom dijelu, u
prvi red polja 59.

Broj računa upisuje se u sljedećem
formatu, bez razmaka: kosa crta (»/«), vodeći broj banke, crtica (»–«) i
partija računa u banci.

*2.4. Naziv računa primatelja*

Naziv računa primatelja, u banci
primatelju, upisuje se u platnu poruku MT103 i MT102, u tekstualnom dijelu, u
drugi red i u ostale redove polja 59.

*2.5. Vrsta posla, poziv na broj odobrenja/poziv na broj zaduženja*

U sve platne poruke poziv na broj
odobrenja/poziv na broj zaduženja upisuju se, u tekstualnom dijelu poruke, u
polje 72, i to:

– U prvi se red upisuje brojčana
oznaka vrste posla. Upisuje se oznaka »/VPO/« i brojčana oznaka vrste posla.
Brojčanu oznaku vrste posla i način upisa dogovaraju banke međusobno.

– U drugi se red upisuje poziv na
broj zaduženja. Upisuje se oznaka »/ZAD/« i brojčana oznaka poziva na broj
zaduženja. Između modela poziva na broj (M) i pojedinih elemenata poziva na
broj (P1, P2, P3, P4) upisuje se crtica (»–«) bez
razmaka (M-P1-P2-P3-P4).

– U treći se red upisuje poziv na
broj odobrenja. Upisuje se oznaka »/ODO/« i brojčana oznaka poziva na broj
odobrenja. Između modela poziva na broj (M) i pojedinih elemenata poziva na
broj (P1, P2, P3, P4) upisuje se crtica (»–«) bez
razmaka (M-P1-P2-P3-P4).

Oznake »/VPO/«, »/ZAD/« i »/ODO/«
upisuju se bez obzira na to postoji li podatak o vrsti posla, pozivu na broj
zaduženja ili pozivu na broj odobrenja.

*2.6. Opis plaćanja*

a) Platne poruke MT103 i MT102

U platne poruke MT103 i MT102
opis plaćanja upisuje se, u tekstualnom dijelu poruke, u polje 70.

b) Platne poruke MT202 i MT205

U platne poruke MT202 i MT205
opis plaćanja upisuje se, u tekstualnom dijelu poruke, u četvrti i peti red
polja 72 (prvi, drugi i treći red popunjavaju se kako je navedeno u točki
2.5.).

3. OSTALE PORUKE
(SERVISNE PORUKE)

Ostale su poruke u HSVP-u SWIFT
poruke (u nastavku teksta: servisne poruke) kojima sudionici dobivaju
obavijesti o platnim transakcijama zadanim preko HSVP-a, o stanju i promjenama
na računu za namiru sudionika i druge obavijesti vezane uz sudjelovanje u
obračunu preko HSVP-a.

*3.1. Važnije servisne poruke*

Potvrdu o izvršenom namirenju
platne transakcije na njegovu računu za namiru sudionik dobiva putem poruke
MT012.

Obavijest o odbijenim platnim
transakcijama sudionik dobiva putem poruke MT019.

Izvješće o promjenama i stanju na
računu za namiru na kraju dana sudionik dobiva putem poruke MT950.

Obavijest o izvršenom direktnom
transferu na teret računa za namiru sudionik dobiva putem poruke MT900.

Obavijest o izvršenom direktnom
transferu u korist računa za namiru sudionik dobiva putem poruke MT910.

*3.2. Ostale servisne poruke*

Pregled ostalih servisnih poruka,
njihov opis i način upotrebe dani su u Funkcionalnim specifikacijama HSVP-a,
koje svakom sudioniku dostavlja Hrvatska narodna banka prilikom samostalnog
uključenja u obračun preko HSVP-a.

4. NAČIN ZADAVANJA
PLATNIH PORUKA IZMEĐU HRVATSKE NARODNE BANKE I OSTALIH BANAKA U HSVP-u

Platne poruke u korist računa za
namiru Hrvatske narodne banke banka upućuje na SWIFT adresu NBHRHR2D.

Platne poruke u korist prolaznog
računa za namiru trgovanja vrijednosnim papirima banka upućuje na SWIFT adresu
SDAHHR22.

Banka upućuje na SWIFT adresu
SDAHHR22 samo one platne poruke kojima provodi plaćanja na temelju naloga za
plaćanje koji su, u skladu s propisima kojima se uređuje trgovanje vrijednosnim
papirima, ispostavljeni u korist prolaznog računa za namiru trgovanja
vrijednosnim papirima otvorenog u Hrvatskoj narodnoj banci.

Broj prolaznog računa za namiru
trgovanja vrijednosnim papirima otvorenog u Hrvatskoj narodnoj banci jest
1001005-1310020013.

Za zadavanje platnih transakcija
između Hrvatske narodne banke i ostalih banaka u HSVP-u upotrebljavaju se
odgovarajuće vrste platnih poruka. Navedene platne poruke moraju zadovoljavati
sve uvjete propisane SWIFT standardima i ovom uputom.

*4.1. Platna poruka MT202*

4.1.1. Upotreba platne poruke
MT202 prema vrstama posla

Hrvatska narodna banka zadaje
platnu poruku MT202 u korist računa za namiru banaka kad se obavljaju sljedeće
vrste poslova:

– odobrenje lombardnoga kredita;

– odobrenje sredstava po obratnoj
repo transakciji;

– povrat obveznih blagajničkih
zapisa na temelju rasta plasmana u kunama;

– ispis blagajničkih zapisa HNB-a
u kunama;

– prijevremeni iskup blagajničkih
zapisa HNB-a u kunama;

– odobrenje kratkoročnoga kredita
za likvidnost;

– povrat sredstava po repo
transakciji;

– kupnja vrijednosnih papira;

– povrat prekonoćnoga
depozita;

– kupnja deviza;

– kupnja deviza po ugovoru o
obvezi reotkupa;

– povrat sredstava za pokriće
obračuna iz NKS-a;

– povrat obvezne pričuve po
obračunu.

Banka zadaje platnu poruku MT202
u korist računa za namiru Hrvatske narodne banke kad se obavljaju sljedeće
vrste poslova:

– povrat lombardnoga kredita;

– povrat sredstava po obratnoj
repo transakciji;

– upis obveznih blagajničkih
zapisa na temelju rasta plasmana u kunama;

– upis blagajničkih zapisa HNB-a
u kunama;

– povrat kratkoročnoga kredita za
likvidnost;

– polog sredstava po repo
transakciji;

– prodaja vrijednosnih papira;

– polog prekonoćnoga
depozita;

– prodaja deviza;

– prodaja efektivnoga stranog novca;

– prodaja deviza po ugovoru o
obvezi reotkupa;

– izdvajanje sredstava za pokriće
obračuna iz NKS-a;

– izdvajanje obvezne pričuve po
obračunu.

4.1.2. Način popunjavanja platne
poruke MT202

**4.1.2.1. Polje 21 – brojčana oznaka vrste plaćanja**

Radi označivanja vrste plaćanja
platna poruka MT202 mora imati popunjeno polje 21 u tekstualnom dijelu poruke,
ovisno o vrsti plaćanja.

Struktura polja 21 (15 znakova)
propisana je kako slijedi:

AABBCCCCDDDDDDD

pri čemu je:

AA                  brojčana oznaka vrste posla

BB                   brojčana oznaka karaktera transakcije

CCCC             brojčana oznaka specifične karakteristike pojedinog
posla

DDDDDDD    vodeći broj banke – VBB.

*a)  Brojčane oznake vrste posla*

Prema pojedinim vrstama poslova
na mjestu označenom s AA u strukturi polja 21, upisuju se sljedeće oznake:

|  |  |
| --- | --- |
| **Vrsta posla** | **Oznaka** |
| 1 | 2 |
| lombardni kredit (odobrenje i povrat) | 01 |
| sredstva po obratnoj repo transakciji (odobrenje i povrat) | 02 |
| povrat/upis obveznih blagajničkih zapisa na temelju rasta plasmana u kunama | 03 |
| ispis/upis blagajničkih zapisa HNB-a u kunama | 04 |
| prijevremeni iskup blagajničkih zapisa HNB-a u kunama | 05 |
| kratkoročni kredit za likvidnost (odobrenje i povrat) | 06 |
| sredstva po repo transakciji (povrat i polog) | 07 |
| kupnja/prodaja vrijednosnih papira | 08 |
| povrat/polog prekonoćnoga depozita | 09 |
| kupnja/prodaja deviza | 31 |
| prodaja efektivnoga stranog novca | 32 |
| kupnja/prodaja deviza po ugovoru o obvezi reotkupa | 33 |
| povrat/izdvajanje sredstava za pokriće obračuna iz NKS-a | 51 |
| povrat/izdvajanje obvezne pričuve po obračunu | 71 |

*b) Brojčane oznake
karaktera platne transakcije*

Prema karakteru platne transakcije na mjestu označenom s BB u
strukturi polja 21 upisuju se sljedeće oznake:

|  |  |  |
| --- | --- | --- |
| **Karakter platne transakcije** | **Oznaka** | |
| 1 | 2 |  |
| transakcije emitiranja sredstava od strane Hrvatske narodne banke | 01 | |
| transakcije prijenosa sredstava na račun Hrvatske narodne banke | 02 | |

*c) Brojčane oznake
specifične karakteristike pojedinog posla*

Prema specifičnim karakteristikama pojedinih vrsta poslova,
kod određenih vrsta poslova, na mjestu označenom sa CCCC u strukturi polja 21
upisuju se sljedeće oznake:
if !supportLineBreakNewLine
endif

|  |  |  |
| --- | --- | --- |
| **Vrsta posla** | **Specifične karakteristike** | **Oznaka** |
| 1 | 2 | 3 |
| ispis/upis blagajničkih zapisa HNB-a u kunama | blagajnički zapisi s rokom dospijeća od 35 dana | 0035 |
| povrat prekonoćnoga depozita | obustava mogućnosti polaganja | 0001 |

Kod ostalih vrsta poslova, kod kojih nisu propisane
specifične karakteristike, na mjestu označenom sa CCCC u strukturi polja 21
upisuju se nule.

*d) Vodeći broj banke –
VBB*

Na mjestu označenom sa DDDDDDD u strukturi polja 21 upisuje
se vodeći broj banke zadavatelja platne transakcije.

Kad platnu transakciju zadaje Hrvatska narodna banka,
upisuje se vodeći broj banke primatelja platne transakcije.

*e) Primjeri
popunjavanja polja 21 prema vrstama posla*

|  |  |  |  |
| --- | --- | --- | --- |
| **Vrsta posla** | **Karakter transakcije** | **Specifične karakteristike** | **Oznaka**  **vrste posla** |
| 1 | 2 | 3 | 4 |
| lombardni kredit  (odobrenje i povrat) | odobrenje |  | 01010000DDDDDDD |
| povrat |  | 01020000DDDDDDD |
| sredstva po obratnoj repo transakciji  (odobrenje i povrat) | odobrenje |  | 02010000DDDDDDD |
| povrat |  | 02020000DDDDDDD |
| povrat/upis obveznih blagajničkih zapisa na temelju rasta plasmana u kunama | povrat |  | 03010000DDDDDDD |
| upis |  | 03020000DDDDDDD |
| ispis/upis blagajničkih zapisa HNB-a u kunama | ispis | 35 dana | 04010035DDDDDDD |
| upis | 35 dana | 04020035DDDDDDD |
| prijevremeni iskup blagajničkih zapisa HNB-a u kunama | iskup |  | 05010000DDDDDDD |
| kratkoročni kredit za likvidnost  (odobrenje i povrat) | odobrenje |  | 06010000DDDDDDD |
| povrat |  | 06020000DDDDDDD |
| sredstva po repo transakciji (povrat i polog) | povrat |  | 07010000DDDDDDD |
| polog |  | 07020000DDDDDDD |
| kupnja/prodaja vrijednosnih papira | kupnja |  | 08010000DDDDDDD |
| prodaja |  | 08020000DDDDDDD |
| povrat/polog prekonoćnoga depozita | povrat |  | 09010000DDDDDDD |
| povrat | obustava mogućnosti polaganja | 09010001DDDDDDD |
| polog |  | 09020000DDDDDDD |
| kupnja/prodaja deviza | kupnja |  | 31010000DDDDDDD |
| prodaja |  | 31020000DDDDDDD |
| prodaja efektivnoga stranog novca | prodaja |  | 32020000DDDDDDD |
| kupnja/prodaja deviza po ugovoru o obvezi reotkupa | kupnja |  | 33010000DDDDDDD |
| prodaja |  | 33020000DDDDDDD |
| povrat/izdvajanje sredstava za pokriće obračuna iz NKS-a | povrat |  | 51010000DDDDDDD |
| izdvajanje |  | 51020000DDDDDDD |
| povrat/izdvajanje obvezne pričuve po obračunu | povrat |  | 71010000DDDDDDD |
| izdvajanje |  | 71020000DDDDDDD |

**4.1.2.2. Polje 72 – tekstualni opis vrste plaćanja**

Radi označivanja vrste plaćanja platna
poruka MT 202, kojom banka zadaje platnu transakciju u korist računa za namiru
Hrvatske narodne banke, mora uz popunjeno polje 21 (točka 4.1.2. pod a)) na
propisani način imati popunjeno i polje 72 u tekstualnom dijelu poruke.

Polje 72 sadrži tekstualni opis
plaćanja u korist Hrvatske narod­ne banke u skladu sa stupcima 1 i 2 iz tablice
s primjerima popunjavanja polja 21 prema vrstama posla.

*4.2.  Platna poruka MT103*

Uz uvjete propisane ovom točkom
platna poruka MT103 kojom se izvršavaju plaćanja između Hrvatske narodne banke
i banaka upotrebljava se i popunjava na način kako je to uređeno točkom 1. i 2.
ove upute.

4.2.1. Upotreba platne poruke MT103

Pri izvršenju plaćanja između
Hrvatske narodne banke i banaka platna poruka MT103 upotrebljava se:

– za prijenos sredstava u svrhu
opskrbe banaka gotovim novcem s računa za namiru banke na njezin račun za
gotovinu u Hrvatskoj narodnoj banci, odnosno s računa banke za gotovinu u
Hrvatskoj narodnoj banci na njezin račun za namiru

– za izvršenje međubankovnih
plaćanja na teret/u korist transakcijskih računa koje vodi Hrvatska narodna
banka, ako je izvršenje tih plaćanja preko HSVP-a u skladu s drugim propisima

– za izvršenje plaćanja u
korist/na teret prolaznog računa za namiru trgovanja vrijednosnim papirima koje
se provodi u skladu s propisima kojima se uređuje trgovanje vrijednosnim
papirima.

Hrvatska narodna banka zadaje
platnu poruku MT103 u korist računa za namiru banaka na osnovi:

– izvršenja naloga banke za
prijenos sredstava s njezina računa za gotovinu u Hrvatskoj narodnoj banci na
njezin račun za namiru

– izvršenja međubankovnih
plaćanja na teret transakcijskih računa koje vodi Hrvatska narodna banka.

Središnja depozitarna agencija
zadaje platnu poruku MT103 u korist računa za namiru banaka na osnovi:

– izvršenja plaćanja na teret
prolaznog računa za namiru trgovanja vrijednosnim papirima koja se provode u
skladu s propisima kojima se uređuje trgovanje vrijednosnim papirima.

Banka zadaje platnu poruku MT103
u korist računa za namiru Hrvatske narodne banke (SWIFT adresa NBHRHR2D) na
osnovi:

– izvršenja prijenosa sredstava s
računa za namiru banke na njezin račun za gotovinu u Hrvatskoj narodnoj banci

– izvršenja međubankovnih
plaćanja u korist transakcijskih računa koje vodi Hrvatske narodna banka, ako je
izvršenje tih plaćanja preko HSVP-a u skladu s drugim propisima.

Banka zadaje platnu poruku MT103
u korist prolaznog računa za namiru trgovanja vrijednosnim papirima (SWIFT
adresa SDAHHR22) na osnovi:

– izvršenja plaćanja koje provodi
na temelju naloga za plaćanje ispostavljenog, u skladu s propisima kojima se
uređuje trgovanje vrijednosnim papirima, u korist prolaznog računa za namiru
trgovanja vrijednosnim papirima otvorenog u Hrvatskoj narodnoj banci broj:
1001005-1310020013.

4.2.2. Način popunjavanja platne poruke MT103 –
prijenos sredstava na osnovi opskrbe banaka gotovim novcem

Prijenos sredstava na osnovi
opskrbe banaka gotovim novcem obavlja se na način propisan Odlukom o opskrbi
banaka gotovim novcem.

Platnu poruku MT103 kojom prenosi
sredstva u korist računa banke za gotovinu u Hrvatskoj narodnoj banci banka
upućuje na SWIFT adresu NBHRHR2D.

**4.2.2.1. Polje 50K – Broj računa platitelja**

U prvi red polja upisuje se broj
računa platitelja, a u sljedeće redove polja naziv
računa.

Broj računa upisuje se u
sljedećem formatu, bez razmaka: kosa crta (»/«), vodeći broj banke, crtica
(»-«) i partija računa.

Kod prijenosa sredstava s računa
za gotovinu banke u Hrvatskoj narodnoj banci na njezin račun za namiru Hrvatska
narodna banka upisuje broj računa banke za gotovinu u Hrvatskoj narodnoj banci.

Kod prijenosa sredstava s računa
za namiru banke na njezin račun za gotovinu u Hrvatskoj narodnoj banci banka
upisuje broj svog računa kojim se koristi za evidentiranje gotovog novca
(interni račun banke za evidenciju gotovog novca).

**4.2.2.2. Polje 59 – Broj računa primatelja**

U prvi red polja upisuje se broj
računa primatelja, a u sljedeće redove polja naziv računa.

Broj računa upisuje se u
sljedećem formatu, bez razmaka: kosa crta (»/«), vodeći broj banke, crtica (»-«)
i partija računa.

Kod prijenosa sredstava s računa
za gotovinu banke u Hrvatskoj narodnoj banci na njen račun za namiru Hrvatska
narodna banka upisuje broj internog računa banke za evidentiranje gotovog novca
koji je banka upisala u nalog za prijenos sredstava na račun za namiru.

Kod prijenosa sredstava s računa
za namiru banke na njezin račun za gotovinu u Hrvatskoj narodnoj banci banka
upisuje broj računa banke za gotovinu u Hrvatskoj narodnoj banci.

4.2.3. Način popunjavanja platne poruke MT103 – izvršenje
međubankovnih plaćanja na teret/u korist transakcijskih računa koje vodi
Hrvatska narodna banka

Platnu poruku MT 103 kojom se
izvršava plaćanje u korist transakcijskog računa koji vodi Hrvatska narodna
banka, ako je izvršenje tog plaćanja preko HSVP-a u skladu s drugim propisima,
banka upućuje na SWIFT adresu NBHRHR2D.

**4.2.3.1. Polje 50K – Broj računa platitelja**

U prvi red polja upisuje se broj
računa platitelja, a u sljedeće redove polja naziv
računa.

Broj računa upisuje se u
sljedećem formatu, bez razmaka: kosa crta (»/«), vodeći broj banke, crtica
(»-«) i partija računa.

Hrvatska narodna banka upisuje
broj transakcijskog računa u Hrvatskoj narodnoj banci koji se tereti na osnovi
izvršenja platne poruke.

Banka upisuje broj transakcijskog
računa u banci koji se tereti na osnovi izvršenja platne poruke.

**4.2.3.2. Polje 59 – Broj računa primatelja**

U prvi red polja upisuje se broj
računa primatelja, a u sljedeće redove polja naziv računa.

Broj računa upisuje se u
sljedećem formatu, bez razmaka: kosa crta (»/«), vodeći broj banke, crtica
(»-«) i partija računa.

Hrvatska narodna banka upisuje
broj transakcijskog računa u banci koji se odobrava na osnovi izvršenja platne
poruke.

Banka upisuje broj transakcijskog
računa u Hrvatskoj narodnoj banci koji se odobrava na osnovi izvršenja platne
poruke.

**4.2.3.3. Polje 72 – Poziv na broj**

Banka/Hrvatska narodna banka u
polje 72 upisuje poziv na broj, u skladu s točkom 2.5. ove upute.

4.2.4. Način popunjavanja platne poruke MT103 –
izvršenje plaćanja na teret/u korist prolaznog računa za namiru trgovanja
vrijednosnim papirima

Prijenos sredstava po osnovi
trgovanja vrijednosnim papirima obavlja se u skladu s propisima kojima se
uređuje trgovanje vrijednosnim papirima.

Platnu poruku kojom provodi
plaćanje u korist prolaznog računa za namiru trgovanja vrijednosnim papirima
otvorenog u Hrvatskoj narodnoj banci (broj računa: 1001005-1310020013) banka
upućuje na SWIFT adresu SDAHHR22.

**4.2.4.1. Polje 50K – Broj računa platitelja**

U prvi red polja upisuje se broj
računa platitelja, a u sljedeće redove polja naziv
računa.

Broj računa upisuje se u
sljedećem formatu, bez razmaka: kosa crta (»/«), vodeći broj banke, crtica
(»-«) i partija računa.

Središnja depozitarna agencija
upisuje broj prolaznog računa za namiru trgovanja vrijednosnim papirima
otvorenog u Hrvatskoj narodnoj banci, i to: 1001005-1310020013.

Banka, na temelju naloga za
plaćanje koji je u skladu s propisima ispostavljen u korist prolaznog računa za
namiru trgovanja vrijednosnim papirima otvorenog u Hrvatskoj narodnoj banci
broj: 1001005-1310020013, upisuje broj transakcijskog računa u banci koji se
tereti na osnovi izvršenja platne poruke.

**4.2.4.2. Polje 59 – Broj računa primatelja**

U prvi red upisuje se broj računa
primatelja, a u sljedeće redove naziv računa.

Broj računa upisuje se u
sljedećem formatu, bez razmaka: kosa crta (»/«) iza koje slijedi vodeći broj,
crtica (»-«) i partija računa.

Središnja depozitarna agencija, u
skladu s propisima kojima se uređuje trgovanje vrijednosnim papirima, upisuje
broj transakcijskog računa u banci koji se odobrava po osnovi izvršenja platne
poruke.

Banka, na temelju naloga za
plaćanje koji je u skladu s propisima ispostavljen u korist prolaznog računa za
namiru trgovanja vrijednosnim papirima otvorenog u Hrvatskoj narodnoj banci
broj: 1001005-1310020013, upisuje taj broj računa.

**4.2.4.3. Polje 72 – Poziv na broj odobrenja**

Banka/Središnja depozitarna
agencija u polje 72 upisuje poziv na broj odobrenja, u skladu s točkom 2.5. ove
upute.

5. NAČIN ZADAVANJA
DIREKTNIH TRANSFERA

Hrvatska narodna banka zadaje
direktni transfer na teret računa za namiru sudionika:

– na temelju naloga banke

– na temelju zakonskih propisa.

*5.1. Direktni transfer na temelju naloga banke*

Hrvatska narodna banka zadaje
direktni transfer na temelju naloga primljenog od sudionika. Nalog za zadavanje
direktnog transfera sudionik podnosi na obrascu Nalog HSVP/DT. Obrazac Nalog
HSVP/DT kreira Hrvatska narodna banka i primjerak obrasca dostavlja svim
bankama.

Popunjeni Nalog HSVP/DT (u
nastavku teksta: Nalog) banka dostavlja telefaksom Hrvatskoj narodnoj banci.
Hrvatska narodna banka dostavlja svim bankama broj telefaksa za dostavu Naloga.

Nakon što je primila popunjeni
Nalog, Hrvatska narodna banka telefonski usklađuje vjerodostojnost podataka iz
Naloga s bankom pošiljateljem Naloga.

Kako bi omogućila usklađivanje
vjerodostojnosti podataka iz Naloga, Hrvatska narodna banka dostavlja svim
bankama šifru za usklađivanje.

Usklađivanje vjerodostojnosti
podataka iz Naloga provodi se, nakon što ga Hrvatska narodna banka primi
telefaksom, na sljedeći način:

– Hrvatska narodna banka
telefonski zove banku pošiljatelja Naloga

– banka pošiljatelj Naloga
priopćuje šifru za usklađivanje

– banka pošiljatelj Naloga čita
podatke s Naloga koji je dostavljen Hrvatskoj narodnoj banci, a Hrvatska
narodna banka ih uparuje s podacima na primljenom Nalogu.

Nakon što je usklađivanje
provedeno, Hrvatska narodna banka zadaje direktni transfer u skladu s podacima
na Nalogu.

Banka dostavlja Hrvatskoj
narodnoj banci broj telefona i imena osoba za kontakt koje će provoditi
usklađivanje.

*5.2. Direktni transfer na temelju propisa*

a) Namirenje neto
pozicije iz NKS-a

Namirenje neto pozicije iz NKS-a
obavlja Hrvatska narodna banka na temelju podataka dobivenih od NKS-a o
konačnim neto pozicijama na obračunskim računima banaka i Hrvatske narodne
banke u NKS-u na kraju obračunskog dana.

Namirenje neto pozicije iz NKS-a
obavlja se na sljedeći način:

– ako je neto pozicija iz NKS-a
pozitivna, Hrvatska narodna banka zadaje direktni transfer u korist računa za
namiru sudionika, a na teret obračunskog računa za NKS

– ako je neto pozicija iz NKS-a
negativna, Hrvatska narodna banka zadaje direktni transfer na teret računa za
namiru sudionika, a u korist obračunskog računa za NKS.

b) Povrat sredstava
banke prethodno izdvojenih za osiguranje pokrića u obračunu preko NKS-a

Hrvatska narodna banka zadaje
direktni transfer u korist računa za namiru banke radi povrata sredstava koje
je banka izdvojila tijekom dana na poseban račun za osiguranje pokrića obračuna
iz NKS-a u Hrvatskoj narodnoj banci.

c) Izvršenje osnova
za naplatu

Hrvatska narodna banka zadaje
direktni transfer na teret računa za namiru banke na osnovi izvršenja
zaprimljenih osnova za naplatu izdanih na teret računa banke u Hrvatskoj
narodnoj banci.

6. NAČIN SUDJELOVANJA
U OBRAČUNU PREKO HSVP-a BANAKA KOJE NISU TEHNIČKI OSPOSOBLJENE ZA RAZMJENU
PORUKA SWIFT TELEKOMUNIKACIJSKOM MREŽOM

Sve operativne poslove vezane uz
sudjelovanje u obračunu preko HSVP-a za banke koje nisu osposobljene za
razmjenu poruka SWIFT telekomunikacijskom mrežom (u nastavku teksta: sudionici
koji nisu u SWIFT-u) obavlja Hrvatska narodna banka.

Platne transakcije na teret
računa za namiru sudionika koji nije u SWIFT-u zadaje Hrvatska narodna banka
direktnim transferima u uvjetima i na način propisan u točki 5. ove upute.

Obavijest o stanju na računu za
namiru sudionika koji nije u SWIFT-u tijekom obračunskog dana Hrvatska narodna
banka daje na način dogovoren između sudionika i Hrvatske narodne banke.

Hrvatska narodna banka dostavlja
sudioniku koji nije u SWIFT-u Izvješće o stanju i izvršenim platnim
transakcijama na njegovu računu za namiru preporučenom pošiljkom, prvoga radnog
dana u tjednu, za protekli tjedan.

\* \* \*

CJENIK

usluga Hrvatskog sustava velikih plaćanja

I.

(1) Cjenikom usluga HSVP-a
određuje se naknada za plaćanja izvršena preko Hrvatskog sustava velikih
plaćanja (u nastavku teksta: HSVP).

(2) Naknada za plaćanja izvršena
preko HSVP-a podrazumijeva naknadu za usluge platnog prometa u Hrvatskoj
narodnoj banci koje su vezane uz propisano sudjelovanje banaka u obračunu preko
HSVP-a (u nastavku teksta: usluge HSVP-a).

II.

Banka – sudionik obračuna preko
HSVP-a (u nastavku teksta: banka) naknadu za usluge HSVP-a plaća Hrvatskoj
narodnoj banci.

III.

(1) Hrvatska narodna banka
obavlja obračun učinjenih troškova po tarifnim stavkama u skladu s Cjenikom
HSVP-a četiri puta godišnje, i to za sljedeća obračunska razdoblja:

– od 1. siječnja do 31. ožujka

– od 1. travnja do 30. lipnja

– od 1. srpnja do 30. rujna i

– od 1. listopada do 31.
prosinca.

(2) Na temelju obračuna iz stavka
1. Hrvatska narodna banka ispostavlja banci račun za usluge HSVP-a, i to u roku
od 15 dana od isteka obračunskog razdoblja na koje se račun odnosi.

(3) Iznimno, kada banka prestaje
biti sudionik obračuna preko HSVP-a, Hrvatska narodna banka može banci
ispostaviti račun za usluge HSVP-a prije isteka obračunskog razdoblja.

(4) Račun za usluge HSVP-a sadrži
naznaku obračunskog razdoblja na koje se odnosi, pregled učinjenih troškova po
tarifnim stavkama u skladu s Cjenikom HSVP-a i ukupan iznos za plaćanje, broj
računa Hrvatske narodne banke u korist kojega se vrši uplata i datum dospijeća
plaćanja.

IV.

(1) Banka je dužna izvršiti
plaćanje u iznosu i na način kako je naznačeno na računu za usluge HSVP-a.

(2) Ako banka ne izvrši plaćanje
po računu za usluge HSVP-a do datuma njegova dospijeća, ona je obvezna za
razdoblje zakašnjenja platiti Hrvatskoj narodnoj banci i kamate u visini
zakonske zatezne kamate.

V.

Cjenikom HSVP-a određuju se
usluge HSVP-a prema tarifnim stavkama s pripadajućim naknadama, i to kako
slijedi:

|  |  |  |  |
| --- | --- | --- | --- |
| **Tarifna stavka** | | **Cijena u kunama** | **Napomena** |
| **Broj** | **Opis** |
| **1.** | **Održavanje i razvoj** | | |
| 1.1. | Mjesečna članarina | 3.000,00 |  |
| **2.** | **SWIFT poruke** | | |
| 2.1. | Platna poruka (MT102, MT103, MT202 i MT205) – do 1000 platnih poruka mjesečno | 8,00 | platna poruka izvršena na teret računa za namiru |
| 2.2. | Platna poruka (MT102, MT103, MT202 i MT205) – više od 1000 platnih poruka mjesečno | 6,00 | platna poruka izvršena na teret računa za namiru |
| 2.3. | Izvješće o stanju i promjenama na računu za namiru (MT950) | 10,00 |  |
| 2.4. | Upit (MT920, MT298 – SMT800, SMT801, SMT804, SMT200 i SMT202) | 4,00 |  |
| 2.5. | Direktni transfer (MT900, MT910) | --- | cijena je sastavni dio usluge na temelju koje se izvršava direktni transfer |
| **3.** | **Plaćanja vezana uz funkcioniranje NKS-a** | | |
| 3.1. | Određivanje limita za 1. obračunski ciklus u NKS-u na temelju izvršenog plaćanja preko HSVP-a | 10,00 |  |
| 3.2. | Određivanje limita za 2. i 3. obračunski ciklus u NKS-u na temelju izvršenog plaćanja preko HSVP-a | 20,00 |  |
| 3.3. | Povrat izdvojenih sredstava za pokriće obračuna u NKS-upreko HSVP-a | 10,00 | cijena uključuje i izvršenje direktnog transfera u HSVP-u |
| 3.4. | Namira neto pozicije na obračunskom računu banke u NKS-u preko HSVP-a | 10,00 | cijena uključuje i izvršenje direktnog transfera u HSVP-u |
| **4.** | **Direktni transfer na zahtjev banke** | | |
| 4.1. | Zaprimanje, provjera i usklađivanje podataka s naloga za zadavanje direktnog transfera  i izvršenje direktnog transfera u HSVP-u za banku koja je član SWIFT-a | 50,00 |  |
| 4.2. | Zaprimanje, provjera i usklađivanje podataka s naloga za zadavanje direktnog transfera  i izvršenje direktnog transfera u HSVP-u za banku koja nije član SWIFT-a | 10,00 |  |
| **5.** | **Račun obvezne pričuve** | | |
| 5.1. | Platna transakcija na teret računa obvezne pričuve  izvršena preko HSVP-a | 10,00 |  |
| 5.2. | Izvješće o stanju i promjenama na računu obvezne pričuve | 10,00 |  |
| **6.** | **Usluge na zahtjev banke** | | |
| 6.1. | Potvrda o vođenju računa banke u HNB-u | 20,00 |  |
| 6.2. | Potvrda o evidentiranim nenamirenim obvezama na računu za namiru banke | 20,00 |  |
| 6.3. | Potvrda o stanju na računu za namiru banke na dan | 20,00 |  |
| 6.4. | Potvrda o prosječnom stanju na računu za namiru banke u određenom razdoblju | 30,00 |  |
| 6.5. | Potvrda o izdvojenim sredstvima banke kod HNB-a po nalogu suda | 20,00 |  |
| 6.6. | Potvrda o sredstvima banke na svim računima u HNB-u na dan | 80,00 |  |
| 6.7. | Ovjerena preslika izvješća o stanju i promjenama na računu banke | 20,00 |  |
| **7.** | **Osnove za plaćanje** | | |
| 7.1. | Zaprimanje, provjera podobnosti i izvršenje osnove za plaćanje | 80,00 | cijena uključuje i izvršenje direktnog transfera u HSVP-u |
| 7.2. | Uvođenje osnove za plaćanje u evidenciju  izdvojenih/zaplijenjenih sredstava po nalogu suda | 50,00 | naplaćuje se pri konačnom izvršenju osnove za plaćanje |

Odluka, NN 34/2005-700